Bangladesh/chapter working group/আজকের সংবাদপত্রের কিছু সংবাদ

= আজ ১৯ জুলাই ২০০৯ রোববার  = জলাশয় ভরাট করে আবাসিক প্রকল্প = রাজউক কি সব আইন কানুনের উর্ধ্বে  = অমিতোষ পাল: যত দোষ বেসরকারি হাউজিং এস্টেটগুলোর। পান থেকে চুন খসলেই তাদের রেহাই নেই। অথচ ধোয়া তুলসীপাতা যেন রাজউক। তাদের সব দোষই মাফ। জলাশয় ভরাট করে আবাসিক প্রকল্প বাস্তবায়ন করলে তাদের আসামির কাঠগড়ায় দাঁড় করানো হয়। এদিকে রাজউক নিজেই যে জলাশয় ভরাট করে আবাসিক প্রকল্প বাস্তবায়ন করছে, সেদিকে কারও নজর নেই। রাজউকের বাস্তবায়নাধীন বেশিরভাগ প্রকল্পের জন্য নিচু ও কৃষি জমি ভরাট, বসতভিটা উচ্ছেদ ও গাছপালা কেটে সাবাড় করা হচ্ছে। জলাধার সংরক্ষণ আইন মানা হচ্ছে না। রক্ষক হয়ে ভক্ষকের ভূমিকায় অবতীর্ণ হয়েছে রাজউক। সরেজমিন ঘুরে এসব চিত্র চোখে পড়েছে। অবশ্য রাজউক বলেছে, জলাশয় নয়, কিছু নিচু জমি ভরাট করা হয়েছে। ভালো কিছু করতে হলে সামান্য ছাড় দিতেই হয়। প্রশ্ন উঠেছে, সামান্য এই ছাড় শুধু রাজউকের জন্য কেন? জানা গেছে, ১৯৯১ সালে রাজধানীর অদূরে পরিকল্পিত আবাসিক কাম দাফতরিক উপশহর গড়ে তোলার উদ্যোগ নেয় রাজউক। সে অনুযায়ী নারায়ণগঞ্জ ও গাজীপুর অংশে ১ হাজার ৫০০ একর জমি অধিগ্রহণ করা হয়। এখানে ৩০ হাজার প্লট তৈরির পরিকল্পনা আছে। ইতিমধ্যে কয়েক দফায় প্রায় ১৫ হাজার প্লট বরাদ্দ দেওয়া হয়েছে। আগামী আগস্ট মাসে আরও ৬ হাজার প্লট বরাদ্দ দেওয়া হতে পারে। এই বিশাল এলাকায় এক দশক আগে জলাশয় ছাড়া আর কিছু চোখে পড়ত না। গত কয়েক বছর ধরে ওই জলাশয় দেদার ভরাট করা হয়েছে। এছাড়া গাছপালাগুলো কেটে সাবাড় করা হয়েছে। পুরনো বসতিদের উচ্ছেদ করা হয়েছে। পুরো এলাকায় এখন বালুমাটি ছাড়া আর কিছু চোখে পড়ে না। রাজউক সূত্র জানিয়েছে, পূর্বাচল আবাসিক প্রকল্পের ৪০ শতাংশ জায়গা ইতিমধ্যে ভরাট করে ফেলা হয়েছে। ২০ শতাংশ রাস্তার কাজ হয়েছে। ব্রিজ, লিংক রোডের কাজ শুরু হয়েছে। ফ্লাইওভারের জন্য ঠিকাদার খোঁজা হচ্ছে। বর্তমানে দেখে বোঝার উপায় নেই, কয়েক বছর আগেও এখানে বিশাল জলাশয় ছিল। পূর্বাচল প্রকল্পের কারণে ক্ষতিগ্রস্ত কামাল হোসেন সমকালের কাছে অভিযোগ করেন, পূর্বাচল প্রকল্পে কিছু বাড়ি ছাড়া আর কিছুই ছিল না। অন্যান্য অংশে সারা বছর পানি থাকত। সেখানে আমন ধান হতো। এসব জায়গা ভরাট করে প্লট বরাদ্দ দেওয়া হয়েছে। আরও বিস্ময়কর হলো, যাদের জমি অধিগ্রহণ করে প্রকল্প বাস্তবায়ন করা হচ্ছে, সেই ক্ষতিগ্রস্তরা প্লট পাননি। অবশ্য পূর্বাচল প্রকল্পের পরিচালক এবিএম রফিকুল ইসলাম খান সমকালকে বলেন, এখানে জলাশয় নয়, কিছু নিচু জায়গা ছিল। আর নিচু জায়গায় পানি জমে থাকবে_ এটাই স্বাভাবিক। তবে ক্ষতিগ্রস্তরা এবার প্লট পাবেন। তাদের জন্য ১ হাজার প্লট সংরক্ষিত আছে বলে তিনি জানান। রিয়েল এস্টেট অ্যান্ড হাউজিং অ্যাসোসিয়েশন অব বাংলাদেশ (রিহ্যাব), প্ল্যানার্স অ্যাসোসিয়েশন, পরিবেশবাদী সংগঠনের কর্মকর্তা-কর্মচারীদের অভিযোগ, রাজউক নিজেই পরিবেশ সংরক্ষণ আইন অমান্য করে রাজধানীর চারপাশে আবাসিক প্রকল্পের নামে পরিবেশ বিপর্যয় ডেকে আনছে। পূর্বাচল নতুন শহর প্রকল্প, উত্তরা সম্প্রসারিত আবাসিক প্রকল্প (তৃতীয় পর্ব), কেরানীগঞ্জের ঝিলমিল আবাসিক প্রকল্প, নিকুঞ্জ, বারিধারা ও বাড্ডা পুনর্বাসন প্রকল্পের জন্য এ পর্যন্ত সাড়ে ৮ হাজার একর জমি ভরাট করা হয়েছে। এসব স্থানে ছিল নিচু জমি, জলাশয়, খাল-বিল, পুকুর, ফসলি জমি, ফ্লাড ফ্লোর জোন বা বন্যাপ্রবাহ এলাকা। এসব জমির কিছু স্থানে ছিল হাজার হাজার গাছপালা ও সৌন্দর্য বর্ধনকারী টিলা। আবাসিক এলাকা তৈরির নামে হাজার হাজার মানুষকে এসব জায়গা থেকে উচ্ছেদ করা হয়েছে। এক্ষেত্রে ক্ষতিগ্রস্তরা অধিগ্রহণকৃত জমির ন্যায্যমূল্য পাননি। বরং অনাচারের প্রতিবাদকারীরা রাজউকের প্রতিহিংসার শিকার হয়েছেন। কোনো প্রকল্পেরই সফল সমাপ্তি ঘটেনি। নাম প্রকাশ না করার শর্তে রাজউকের একাধিক কর্মকর্তা বলেন, পরিকল্পিত আবাসিক এলাকার নামে এসব এলাকায় কার্যত উন্নতমানের বস্তি গড়ে তোলা হচ্ছে। তারা বলেন, রাজনৈতিক সরকারগুলো তাদের অনুগত ব্যক্তির নামে প্লট বরাদ্দ দেয়। সেই প্লটও শেষ পর্যন্ত বরাদ্দপ্রাপ্তরা রাখেন না। বিত্তশালীদের কাছে বিক্রি করে দেন। তারা ইচ্ছেমতো বাণিজ্যিক ভবন গড়ে তোলেন। বিগত সরকারের আমলে বারিধারায় কূটনৈতিক পল্লীতে লেকের পাশেই একটি শিল্প সংগঠনকে প্লট বরাদ্দ দেওয়া হয়। কিন্তু কূটনীতিকরা সেখানে শিল্প কারখানা স্থাপনে আপত্তি তোলেন। সম্প্রতি পররাষ্ট্র মন্ত্রণালয়ে অভিযোগ দিলে মন্ত্রণালয় ওই শিল্প সংগঠনকে অন্যত্র প্লট দেওয়ার সুপারিশ করেছে। এভাবে গুলশান লেকের পাড়েও লেক ভরাট করে একাধিক প্লট বরাদ্দ দেওয়ার নজির সৃষ্টি করেছে। এমনকি রাজউকের এক সাবেক চেয়ারম্যানও লেক ভরাট করে প্লট বরাদ্দ নিয়েছেন। এছাড়া একজন সাবেক মন্ত্রী, একটি সরকারি সংস্থার সাবেক প্রধান প্রকৌশলী, একজন মেয়র, একজন পরিবেশবাদীকেও গুলশান লেক ভরাট করে প্লট বরাদ্দ দেওয়া হয়েছে। বিগত সরকারের আমলে পূর্তমন্ত্রী মির্জা আব্বাস ও তৎকালীন চেয়ারম্যান শহীদ আলমের নেতৃত্বে এসব অনাচার হয়েছে সবচেয়ে বেশি। রাজউকের সাবেক প্রধান প্রকৌশলী এমদাদুল ইসলাম সমকালকে বলেন, রাজউকের প্লট বরাদ্দ প্রক্রিয়া মানেই দুর্নীতি। এটার অবসান হওয়া দরকার। বলা হচ্ছে, রাজধানীবাসীর বাসস্থানের সংস্থান ও পরিকল্পিত আবাসিক এলাকা গড়ে তোলার জন্য এটা করা হচ্ছে। কিন্তু বাস্তবে এটা কাজেই আসছে না। কারণ হিসেবে রাজউকের একাধিক কর্মকর্তা এ প্রতিবেদককে বলেন, বর্তমানে কমবেশি ৮ হাজার ব্যক্তিকে প্লট বরাদ্দের প্রক্রিয়া চলছে। কিন্তু এসব প্লটে ১ লাখ ৬০ হাজার ফ্ল্যাট তৈরি করা সম্ভব। রাজউক নিজ উদ্যোগে গ্রাহকের কাছ থেকে অগ্রিম টাকা নিয়ে ফ্ল্যাট তৈরি করতে পারে। এতে সমসংখ্যক পরিবারের বাসস্থানের ব্যবস্থা করা যায়। এভাবে পরিকল্পিত আবাসিক এলাকা গড়ে তোলাও সম্ভব। অন্যথায় প্লট বরাদ্দ দিয়ে কেবল জলাশয় ভরাট হবে ও কিছু লোক সুবিধাভোগী হবে। কিন্তু নগরবাসীর বাসস্থানের সংকুলান হবে না। সরেজমিন কেরানীগঞ্জের ঝিলমিল প্রকল্প এলাকায় দেখা যায়, বিস্তীর্ণ নিচু এলাকাকে বালু দিয়ে ভরাট করা হয়েছে। কেরানীগঞ্জের ঢাকা-মাওয়া সড়কের সংযোগস্থলে দাঁড়িয়ে প্রকল্প এলাকায় তাকালে দেখা যায়, কেবলই ধু ধু বালুরাশি। বালুর ওপর দিয়ে কিছু পাইপ টেনে নেওয়া হয়েছে। দু'এক স্থানে গজিয়ে উঠেছে ঘাস ও ছোট গাছপালা। এর মাঝ দিয়ে চলে গেছে বিদ্যুতের ভারি লাইন। স্থানীয়রা জানান, ঝিলমিল প্রকল্প তৈরির ক্ষেত্রেও চলেছে জলাশয় ভরাট ও দেদার বৃক্ষকর্তন। রাজউক জানিয়েছে, পূর্বাচল ও উত্তরার প্লট বরাদ্দ কার্যক্রম শেষ হলে ঝিলমিল প্রকল্পেও প্লট বরাদ্দ দেওয়া হবে। -সমকাল

টিপাইমুখের তথ্য-উপাত্ত দিয়ে সরকারের প্রতি খালেদা জিয়া =ভয় পাবেন না, জাতীয় স্বার্থে আমরাও আপনাদের সঙ্গে = ভারতকে প্রকল্প বাতিলের আহ্বান বিশেষ সংবাদদাতা: ভারতের টিপাইমুখ বাঁধের বিষয়ে সরকারকে বলিষ্ঠ ভূমিকা রাখার আহ্বান জানিয়েছেন বিএনপি চেয়ারপারসন ও বিরোধীদলীয় নেতা খালেদা জিয়া। টিপাইমুখসহ জাতীয় স্বার্থে সরকারকে সহযোগিতা দেওয়ার ঘোষণা দিয়ে তিনি বলেছেন, 'মাথা নত করার প্রয়োজন নেই। ভয় পাবেন না। আপনারা একা নন। জাতীয় স্বার্থ সমুন্নত রাখলে আমরাও আপনাদের সঙ্গে থাকব। এমনকি দেশবাসীও সঙ্গে থাকবে। তাই আসুন, দলমতনির্বিশেষে জাতীয় এ সমস্যা নিরসনে একাত্ম হয়ে সবার মিলিত মেধা, শ্রম ও প্রয়াসকে কাজে লাগাই।' একই সঙ্গে ভারতীয় প্রধানমন্ত্রী মনমোহন সিংয়ের আশ্বাসকে সাধুবাদ জানিয়ে সাবেক প্রধানমন্ত্রী ওই আশ্বাসকে বাস্তবে রূপ দিতে ভারতের প্রতি অনতিবিলম্বে টিপাইমুখ প্রকল্প বাতিল করার আনুষ্ঠানিক ঘোষণা দেওয়ার আহ্বান জানিয়েছেন। গতকাল শনিবার বিকেলে শেরাটন হোটেলের উইন্টার গার্ডেনে বিএনপির উদ্যোগে বাংলাদেশের ভূ-প্রাকৃতিক পরিবেশ ও জনজীবনের ওপর ভারতের প্রস্তাবিত টিপাইমুখ বাঁধের সম্ভাব্য প্রভাবের তথ্য-উপাত্ত উপস্থাপন অনুষ্ঠানে স্বাগত বক্তব্যে তিনি এসব কথা বলেন। অনুষ্ঠানে বিশেষজ্ঞ প্যানেলের পক্ষে সাবেক সচিব প্রকৌশলী আ ন হ আখতার হোসেন প্রজেক্টরের সাহায্যে টিপাইমুখ নিয়ে সংগৃহীত বিভিন্ন তথ্য-উপাত্ত তুলে ধরেন। খালেদা জিয়া তখন দর্শকের সারিতে বসে ছিলেন। শেষে ধন্যবাদ জ্ঞাপন করেন দলের মহাসচিব খোন্দকার দেলোয়ার হোসেন। বিশেষজ্ঞ প্যানেলের সদস্যরা হলেন বিএনপির স্থায়ী কমিটির সদস্য ড. খন্দকার মোশাররফ হোসেন, সাবেক পানিসম্পদমন্ত্রী মেজর (অব.) হাফিজউদ্দিন আহমেদ, ড. মনিরুজ্জামান মিঞা, ড. মাহবুবউল্লাহ ও পানি উন্নয়ন বোর্ডের সাবেক মহাপরিচালক প্রকৌশলী শরীফ রফিকুল ইসলাম। সাংবাদিকসহ অন্য শ্রেণী-পেশার মানুষজনের বিভিন্ন প্রশ্নের উত্তর দেন বিশেষজ্ঞ প্যানেলের সদস্যরা। অনুষ্ঠান সঞ্চালন করেন বিএনপির যুগ্ম মহাসচিব নজরুল ইসলাম খান। খালেদা জিয়া উদ্বোধনী বক্তব্যে বলেন, দেশবাসী জাতীয় ইতিহাসের এক ক্রান্তিলগ্নে উপনীত। জটিলতর নানা চ্যালেঞ্জ মোকাবেলা করে এখন টিকে থাকতে এবং সামনে এগিয়ে যেতে হবে। গণতান্ত্রিক সমাজে তাদের মধ্যে মতের বৈচিত্র্য থাকবেই। তবে সব জাতীয় ইস্যুতে ওই বৈচিত্র্যের মধ্যেও সবাইকে ঐক্য গড়ে তুলতে হবে। এ ক্ষেত্রে বিভেদ-বিভাজন, দ্বন্দ্ব-কোলাহলের কোনো অবকাশ নেই। বরং সংকীর্ণ মানসিকতা ত্যাগ করে জাতীয় স্বার্থে উদারভাবে সুপরামর্শগুলো গ্রহণের মানসিকতা গড়ে তোলার আহ্বান জানিয়ে তিনি বলেন, শুধু টিপাইমুখ বাঁধ নয়, বিভিন্ন ক্ষেত্রেই তারা জাতীয় স্বার্থে সরকারকে সহযোগিতা করতে চান। এ কথা তারা বারবার বলে আসছেন। তিনি আশা করেন, সরকার সে সহযোগিতা গ্রহণে এগিয়ে আসবে। বিএনপি চেয়ারপারসন বলেন, প্রস্তাবিত টিপাইমুখ বাঁধ দেশের জন্য একটি বিপজ্জনক জাতীয় সমস্যা হিসেবে দেখা দেওয়ার আশঙ্কা সৃষ্টি করেছে। সে কারণে দলমতনির্বিশেষে সবাইকেই তারা ডেকেছেন। গুরুত্বপূর্ণ জাতীয় ইস্যুগুলোতে জাতীয় ঐকমত্য প্রয়োজন বলে মনে করেন তারা। জাতীয় ঐকমত্য ছাড়া টিপাইমুখ বাঁধ সমস্যা মোকাবেলা করা কঠিন হয়ে দাঁড়াবে। সে জন্যই তারা এ উদ্যোগ নিয়েছেন। বিএনপি দেশের বৃহৎ রাজনৈতিক দল ও তাদের সবচেয়ে বেশি সময় রাষ্ট্র পরিচালনার দায়িত্ব পালনের কথা স্মরণ করিয়ে দিয়ে সাবেক প্রধানমন্ত্রী বলেন, বিরোধী দলে থাকলেও এ দেশ ও জনগণের প্রতি তাদের দায়িত্বশীলতার ব্যাপারে তারা সুগভীরভাবে সচেতন। সেই দায়িত্ববোধ থেকেই টিপাইমুখ বাঁধের ব্যাপারে দেশবাসীর প্রবল উৎকণ্ঠার সঙ্গে একাত্ম হয়ে তারা তাদের অবস্থান নির্ণয় করছেন। সাবেক প্রধানমন্ত্রী বলেন, পরিবেশ-প্রতিবেশ রক্ষায় আজ দুনিয়াজুড়ে সচেতন মানুষ সোচ্চার ও ঐক্যবদ্ধ হচ্ছেন। প্রকৃতি ও পরিবেশবিনাশী যে কোনো তৎপরতার বিরুদ্ধে পরিচালিত সংগ্রাম তাই আন্তর্জাতিক পরিবেশ আন্দোলনেরই অংশ। ভারতের পরিবেশবিদসহ সচেতন নাগরিক সমাজও আজ টিপাইমুখ বাঁধের বিরুদ্ধে উচ্চকিত হয়ে উঠেছে। তিনি তাদেরও অভিনন্দন জানান। সাবেক প্রধানমন্ত্রী বলেন, ভারতের প্রধানমন্ত্রী ড. মনমোহন সিং ইতিমধ্যে আশ্বাস দিয়েছেন যে, বাংলাদেশের জন্য ক্ষতিকর কোনো কিছু তারা করবেন না। তিনি তার এ বক্তব্যকে সাধুবাদ জানান। তার এ বক্তব্যকে বাস্তবে রূপায়িত করতে টিপাইমুখ বাঁধ প্রকল্প অনতিবিলম্বে আনুষ্ঠানিকভাবে বাতিল ঘোষণা করার জন্য উদাত্ত আহ্বান জানিয়ে তিনি বলেন, এটা করা হলেই কেবল বাংলাদেশ এবং ভারতের এক বিরাট জনগোষ্ঠী উদ্বেগ ও উৎকণ্ঠা থেকে মুক্ত হবে, স্বস্তি ফিরে পাবে। এতে এ অঞ্চলে উত্তেজনা কমে আসবে। সুপ্রতিবেশীসুলভ সম্পর্ক বিকাশের পথ খুলে যাবে। প্রস্তাবিত টিপাইমুখ বাঁধ বাংলাদেশের জন্য ফারাক্কার মতোই আরেকটি মরণ ফাঁদ হতে যাচ্ছে বলে পরিবেশবিদদের সুচিন্তিত মতামতের কথা স্মরণ করে দিয়ে বিএনপি চেয়ারপারসন বলেন, পানি, জীবন, পরিবেশ, প্রকৃতি, শস্য, মৎস্য সম্পদের ওপর এর ক্ষতিকর প্রভাব হবে মারাত্মক। এর হাত থেকে বাংলাদেশকে এবং ভবিষ্যৎ বংশধরদের বাঁচাতে এখনই সব ধরনের সক্রিয় ভূমিকা পালন করতে হবে। এই আগ্রাসনের বিরুদ্ধে জাতিকে ঐক্যবদ্ধ করতে হবে। এ ক্ষেত্রে সরকারের ভূমিকা বিরাট। তিনি আজ তাদের ভূমিকার কোনো সমালোচনা করতে চান না, বরং দলমতনির্বিশেষে জাতীয় সমস্যা সমাধানের আহ্বান জানান। বিএনপি চেয়ারপারসন বলেন, টিপাইমুখ বাঁধ সম্পর্কে পর্যাপ্ত তথ্য সরকারের হাতে এসে পেঁৗছেনি বলে তারা ইতিমধ্যে শুনেছেন। সে জন্য একটি দায়িত্বশীল বিরোধী দল হিসেবে বিএনপি খ্যাতনামা বিশেষজ্ঞদের সহায়তায় এ সম্পর্কে প্রয়োজনীয় তথ্য-উপাত্ত সংগ্রহ করেছে। এই তথ্য-উপাত্ত সরকারকে টিপাইমুখ বাঁধের ব্যাপারে বলিষ্ঠ সিদ্ধান্ত গ্রহণে সহায়তা করবে বলে তারা বিশ্বাস করেন। এক প্রশ্নের উত্তরে ড. খন্দকার মোশাররফ হোসেন বলেন, জাতীয় গুরুত্বপূর্ণ এই ইস্যুতে তারা দেশে জনমত গড়ে তুলছেন। প্রয়োজনে দেশবাসীকে সঙ্গে নিয়ে লংমার্চসহ যা যা প্রয়োজন এর সবই করবেন তারা। অনুষ্ঠানে আমন্ত্রিত পেশাজীবীর মধ্যে ব্যারিস্টার রফিক-উল হক, অধ্যাপক এমাজউদ্দীন আহমদ, গণস্বাস্থ্যের সমন্বয়ক ডা. জাফরুল্লাহ চৌধুরী, অধ্যাপক ড. আবু আহমদ, এফবিসিসিআইয়ের সাবেক সভাপতি আবদুল আউয়াল মিন্টু, কবি আল মাহমুদসহ বিএনপিমনা সাংবাদিক, প্রকৌশলী, শিক্ষাবিদ, সংস্কৃতিসেবীরাও অংশ নেন। এছাড়া বিএনপির স্থায়ী কমিটির সদস্য ব্যারিস্টার মওদুদ আহমদ, ড. আরএ গনি, অ্যাডভোকেট খন্দকার মাহবুবউদ্দিন আহমাদ, এম শামসুল ইসলাম, সাবেক স্পিকার ব্যারিস্টার জমিরউদ্দিন সরকার, কেন্দ্রীয় নেতা এম কে আনোয়ার, ব্যারিস্টার নাজমুল হুদা, আলতাফ হোসেন চৌধুরী, বেগম সারোয়ারী রহমান, ব্যারিস্টার রফিকুল ইসলাম মিয়া, বিচারপতি টিএইচ খান, আ স ম হান্নান শাহ, ড. আবদুল মঈন খান, মেয়র সাদেক হোসেন খোকা, সেলিমা রহমান, মির্জা আব্বাস, গয়েশ্বর চন্দ্র রায়, চিফ হুইপ জয়নুল আবেদিন ফারুক, জিয়াউল হক জিয়া, বরকতউল্লা বুলু, রিজভী আহমেদ, মজিবর রহমান সরোয়ার, মোয়াজ্জেম হোসেন আলাল, শহিদ উদ্দিন চৌধুরী এ্যানি, এম ইলিয়াস আলী, জামায়াতের সহকারী সেক্রেটারি জেনারেল মোহাম্মদ কামারুজ্জামান ও এটিএম আজহারুল ইসলাম, ইসলামী ঐক্যজোটের চেয়ারম্যান মুফতি ফজলুল হক আমিনী ও মহাসচিব আবদুল লতিফ নেজামী, খেলাফত মজলিসের চেয়ারম্যান মাওলানা মোহাম্মদ ইসহাক ও মহাসচিব আহমদ আবদুল কাদের, বিজেপির মহাসচিব শামীম আল মামুন, জাগপার সভাপতি শফিউল আলম প্রধান, এনপিপির সভাপতি শেখ শওকত হোসেন নিলুসহ বিএনপি ও চারদলীয় জোটের বিপুলসংখ্যক নেতাকর্মীর উপস্থিতিতে পুরো অডিটোরিয়াম কানায় কানায় পূর্ণ ছিল। অনুষ্ঠানে সরকারি দল আওয়ামী লীগের নেতা ও সংসদীয় দলের সভাপতিদের আমন্ত্রণ জানানো হলেও কেউ যোগ দেননি। -সমকাল

= সব নোটই জাল হচ্ছে = দেলোয়ার হুসেন/সমীর কুমার দে: আপনি কোনো সুপার স্টোরে গেলেন। অনেক টাকার জিনিসপত্র কিনে কাউন্টারে গিয়ে ব্যাংক থেকে সদ্য তোলা ৫০ হাজার টাকার বান্ডিল খুলে ৫০০ টাকার নোট দিলেন ক্যাশিয়ারকে। ক্যাশিয়ার নোটগুলো ভালোভাবে দেখে দুটি নোট বের করে অত্যন্ত বিনয়ের সঙ্গে বললেন, স্যার, এ দুটো নোট নিয়ে সমস্যা রয়েছে। নোট দুটি জাল। আপনি হতভম্ব। একটি নামি ব্যাংকের গুলশান শাখা থেকে এই টাকা তুলেছেন। ব্যাংক থেকে প্রদত্ত টাকাও আপনি নিশ্চিন্তে নিতে পারছেন না। কোথায় যাবেন আপনি? সুপার স্টোরের ক্যাশিয়ার অতিশয় ভদ্রলোক। তিনি ইচ্ছে করলেই পুলিশ ডেকে আপনাকে ধরিয়ে বিপদে ফেলতে পারতেন। কারণ, জাল টাকা যার কাছে পাওয়া যায়, তিনিই দোষী। জেল-জরিমানা দুটোই হতে পারে তার। তাই সাবধান! সারাদেশে জাল টাকা ছড়িয়ে পড়েছে। এমনকি হাজার টাকার নোটও এখন জাল হচ্ছে। খোদ রাজধানী ঢাকাসহ দেশের বিভিন্ন অঞ্চলে ক্ষুদ্র পরিসরে কারখানা স্থাপন করে টাকা জাল করা হচ্ছে। সঙ্গে নোট জাল করার মেশিন বহন করেও মুদ্রা জাল করার ঘটনা ঘটছে। আইন প্রয়োগকারী সংস্থাগুলোর অভিযানে এ ধরনের অনেক কারখানার সন্ধান পাওয়া গেছে। এর সঙ্গে রয়েছে বিদেশি একটি সংঘবদ্ধ চক্রের যোগসাজশ। নজিরবিহীন নিরাপত্তা বৈশিষ্ট্য দিয়ে এক হাজার টাকার নোট বাজারে ছাড়া হলেও ওই নোটই এখন জাল হয়ে গেছে। জাল নোটের বিস্তার এতটাই ভয়াবহ রূপ নিয়েছে যে, এখন সাধারণ কেনাকাটার পাশাপাশি অনেক ব্যাংকের ক্যাশ কাউন্টারেও পাওয়া যাচ্ছে জাল টাকা। এমনকি কেন্দ্রীয় ব্যাংকের ভল্টেও মিলেছে জাল টাকার সন্ধান। নোট জাল করা এখন 'রাতারাতি টাকা কামানোর' এক জালিয়াতিপূর্ণ ব্যবসায় পরিণত হয়েছে। আধুনিক তথ্যপ্রযুক্তির কল্যাণে এ ধরনের জালিয়াতি আরও সহজ হয়ে গেছে। শুধু বাংলাদেশি টাকাই নয়, ডলার, পাউন্ড, ভারতীয় রুপিও জাল হচ্ছে। এসব নিয়ে উদ্বিগ্ন হয়ে পড়েছে মুদ্রা সরবরাহের দায়িত্বে নিয়োজিত দেশের কেন্দ্রীয় ব্যাংক। এ পরিপ্রেক্ষিতে জাল নোটের প্রচলন প্রতিরোধে কেন্দ্রীয় ব্যাংক বিশেষ উদ্যোগ নিয়েছে। এ লক্ষ্যে আইন প্রয়োগকারী সংস্থা, গোয়েন্দা সংস্থাগুলোকে আরও তৎপর করতে স্বরাষ্ট্র মন্ত্রণালয়কে পরামর্শ দিয়েছে তারা। জাল নোটের মামলার দ্রুত বিচার সম্পন্ন করে অপরাধীদের শাস্তি নিশ্চিত করার জন্য বিশেষ আদালত প্রতিষ্ঠা করার সুপারিশ করা হয়েছে। ব্যাংকিং খাতে জাল নোটের প্রচলন প্রতিরোধে কেন্দ্রীয় ব্যাংক থেকে হঠাৎ করে যে কোনো ব্যাংক পরিদর্শনের ব্যবস্থা করা হয়েছে। জাল নোট প্রতিরোধের বিষয়গুলো তদারক করতে স্বরাষ্ট্র মন্ত্রণালয়ে আলাদা একটি সেল গঠনের সিদ্ধান্ত নেওয়া হয়েছে। এতে সরকারের একাধিক গোয়েন্দা সংস্থা ও সংশ্লিষ্ট বিভাগগুলোর প্রতিনিধিরা থাকবেন। জাল নোটের প্রচলন বাড়ায় মূল্যস্ফীতিতে এর নেতিবাচক প্রভাব পড়ছে। কেননা কেন্দ্রীয় ব্যাংকের হিসাবের বাইরে বাজারে মুদ্রা সরবরাহ বেড়ে যাচ্ছে। জাল নোটের জাল : দেশে জাল নোট আটক ও নোট জাল করার প্রবণতা বেড়ে গেছে। এখন পর্যন্ত যেসব জাল টাকার ঘটনা ধরা পড়ছে সেগুলো বেশিরভাগই ৫০০ টাকার নোট। এর পরেই রয়েছে ১০০ টাকার নোট। তবে ৫০ টাকা বা এর চেয়ে কম মানের নোটগুলো জাল হচ্ছে খুবই কম। সাম্প্রতিক সময়ে এক হাজার টাকার নোট জাল হওয়ার ঘটনাও ধরা পড়েছে। কেন্দ্রীয় ব্যাংকের এক প্রতিবেদন থেকে প্রাপ্ত তথ্যে দেখা যায়, ২০০৮ সালের সেপ্টেম্বর থেকে ডিসেম্বর পর্যন্ত এই চার মাসে ১০০ ও ৫০০ টাকার জাল নোট ধরা পড়েছে ৩ হাজার ৬৯২ পিস। তবে ওই সময়ে এক হাজার টাকার নোট জাল করার ঘটনা ধরা পড়েনি। চলতি বছরের জানুয়ারি থেকে এপ্রিল পর্যন্ত এই চার মাসে জাল নোট ধরা পড়েছে ৩ হাজার ৭২১ পিস। এর মধ্যে এক হাজার টাকার জাল নোট রয়েছে ৫০ পিস। অর্থাৎ ৫০ হাজার টাকা। জাল টাকার বিষয়ে বাংলাদেশ ব্যাংকে পাঠানো একাধিক গোয়েন্দা সংস্থার প্রতিবেদন থেকে প্রাপ্ত্য তথ্যে দেখা যায়, বিশেষ করে দেশের সীমান্ত অঞ্চলগুলোতে জাল টাকার প্রচলন বেশি। ওইসব অঞ্চলের হাটবাজারের পাশাপাশি বাণিজ্যিক ব্যাংকগুলোতেও জাল টাকা লেনদেন হচ্ছে। এর সঙ্গে ব্যাংকের কতিপয় অসাধু কর্মকর্তাও জড়িত। জনগণের সচেতনতার অভাবে চক্রটি খুব সহজেই জাল টাকা ব্যাংকে ঢুকিয়ে দিতে পারছে। ব্যাংক থেকে ওইসব টাকা চলে আসছে গ্রাহকদের হাতে। আধুনিক প্রযুক্তির কল্যাণে খুব সহজেই জাল করা হচ্ছে ১০০০, ৫০০ ও ১০০ টাকার নোট। ফটোকপিয়ার মেশিন দিয়ে ৫০০ ও ১০০ টাকার নোট জাল করা এখন সহজ হয়ে উঠেছে। কম্পিউটার স্ক্যানিং মেশিনের সাহায্যেও নোট জাল হচ্ছে। এছাড়া আধুনিক ছাপাখানা তো রয়েছেই। জাল নোট এখন হাটবাজারের লেনদেনেই সীমাবদ্ধ নেই। ব্যাংকের কাউন্টারেও এখন পাওয়া যাচ্ছে জাল নোট। এর মধ্যে অনেক নোট এতটাই আধুনিক প্রযুক্তিতে ছাপানো যে জাল নোট শনাক্ত করার মেশিনেও ধরা পড়ছে না। ফলে ব্যাংকের কাউন্টারে একটু পরে গেলে ব্যাংক আর ওই জাল নোট ফেরত নিচ্ছে না। এতে জাল নোটের সমপরিমাণ আর্থিক দণ্ড পড়ছে গ্রাহকের ঘাড়ে। অনেকে অভিযোগ করেছেন, ব্যাংক থেকে টাকা তুলতে গেলে তাদের কাছে জাল নোট চলে আসছে। সূত্র জানায়, আগে দেশের সীমান্ত অঞ্চলগুলোতে জাল টাকার প্রচলন সবচেয়ে বেশি ছিল। এখন তা সীমান্ত এলাকা থেকে দেশের অন্যান্য অঞ্চলেও ছড়িয়ে পড়েছে। তবে ঈদের সময় জাল টাকার বিস্তার ঘটে আরও বেশি। দেশের বিভিন্ন অঞ্চলে জাল টাকা ছড়িয়ে দিতে কাজ করছে দেশি-বিদেশি চক্র। আধুনিক প্রযুক্তির কল্যাণে জাল নোটের পাশাপাশি ডলার, পাউন্ড, রিয়ালসহ বিভিন্ন বৈদেশিক মুদ্রা, সরকারের রাজস্ব স্ট্যাম্পও জাল হচ্ছে। এর মাধ্যমে ফাঁকি দেওয়া হচ্ছে সরকারের কোটি টাকার রাজস্ব। এ প্রসঙ্গে বাংলাদেশ অর্থনীতি সমিতির সভাপতি ড. কাজী খলীকুজ্জমান আহমদ সমকালকে বলেন, জাল নোটের প্রচলন বেড়ে গেলে কেন্দ্রীয় ব্যাংকের মুদ্রানীতি বাস্তবায়ন করা যেমন কঠিন হয়ে পড়ে, তেমনি সরকারের রাজস্ব ফাঁকি দেওয়া সহজ হয়। এতে প্রকৃত লেনদেনকে আড়াল করা সম্ভব হয়। মূল্যস্ফীতির হার নিয়ন্ত্রণ ও উৎপাদন বাড়ানোর লক্ষ্যকে সামনে রেখে বাজারে টাকার প্রবাহের যে নীতি নির্ধারণ করা হয় তা ঠিক রাখা সম্ভব হয় না। এতে মূল্যস্ফীতির হারের ওপর নেতিবাচক প্রভাব পড়ে। তিনি জাল নোট প্রতিরোধে সচেতনতা বাড়ানোর ওপর গুরুত্ব আরোপ করেন। ১০০ টাকার নোট যেভাবে রূপান্তর হচ্ছে ৫০০ টাকায় : নোট জালকারী চক্র ১০০ টাকার নোটকে ৫০০ টাকার নোটে রূপান্তর করে রাতারাতি আঙুল ফুলে কলাগাছ হয়ে যাচ্ছে। আগে চালু করা ১০০ টাকা ও ৫০০ টাকার নোটের আকার একই রকমের হওয়ায় ওইসব নোট আধুনিক প্রযুক্তি ব্যবহার করে দ্রুত ১০০ টাকার নোটকে ৫০০ টাকার নোটে রূপান্তর করা হচ্ছে। ফলে এসব নোট যে জাল তা জাল নোট শনাক্ত করার আধুনিক মেশিনেও ধরা পড়ছে না। কেন্দ্রীয় ব্যাংক ১০০ ও ৫০০ টাকার নোটের আকার একই রকমের করেছিল কয়েক বছর আগে। এ সুযোগটি নিয়ে জালকারীদের একটি চক্র ১০০ টাকার নোটের ওপরের সব ধরনের ছাপ বিশেষ রাসায়নিক পদার্থ দিয়ে তুলে ফেলে। এরপর এর ওপর ৫০০ টাকার নোটের ছাপ দেওয়া হয়। এ প্রক্রিয়ায় ১০০ টাকার নোট হয়ে যায় ৫০০ টাকার নোট। মূল নোটের কাগজের সব ধরনের নিরাপত্তা বৈশিষ্ট্য অক্ষুণ্ন থাকে বলে এসব জাল নোট জাল নোট শনাক্ত করার মেশিনেও ধরা পড়ছে না। তবে নিখুঁতভাবে দেখলে ৫০০ টাকার মূল নোটের নিরাপত্তা বৈশিষ্ট্যগুলো এতে ধরা পড়ে। এভাবে অবশ্য ১০০ টাকার নোট থেকে জাল ৫০০ টাকার নোট শনাক্ত করা যায়। এভাবে নোট জাল করার জন্য জালিয়াত চক্রটি আধুনিক তথ্যপ্রযুক্তি ব্যবহার করছে। তারা এক ধরনের রাসায়নিক পদার্থ দিয়ে ১০০ টাকার মূল নোটের সব ধরনের রং ও ছবি তুলে ফেলে। নোটের মূল কাগজের নিরাপত্তা বৈশিষ্ট্যগুলো অক্ষুণ্ন রাখে। এর ওপরে পরে তারা আধুনিক ফটোকপি মেশিন বা অন্য কোনো স্ক্যানিংয়ের মাধ্যমে ৫০০ টাকার নোটের ছাপ বসিয়ে দেয়। কাগজের আকার একই থাকায় হয়ে যায় ৫০০ টাকার নোট। এভাবে একটি জালিয়াত চক্র ১০০ টাকার নোটকে অবলীলায় ৫০০ টাকার নোটে পরিণত করছে। যেভাবে ডলার জাল করা হয় : সম্প্রতি কেরানীগঞ্জ থেকে কঙ্গোর দুই নাগরিক কামাঙ্গাবো নিবা জোসেফ এবং ফাইলেফলবো মিন্ডোলিয়াকে গ্রেফতার করে র্যাব। পরে তাদের স্বীকারোক্তি অনুযায়ী গুলশানের একটি বাসা থেকে ৬০ লাখ টাকা মূল্যের জাল ডলার উদ্ধার করা হয়। র্যাবের কাছে তারা ডলার জালিয়াতির ঘটনার বর্ণনা করেছে। তাদের ভাষ্য মতে, বাংলাদেশের কোনো ব্যক্তির কাছ থেকে একটি আসল ১শ' ডলারের নোট নেয়। এই ডলার দিয়ে সে দুটি বা তিনটি ডলার বানিয়ে দেওয়ার আশ্বাস দেয়। ওই ব্যক্তির সামনে প্রথমে প্রকৃত ডলারের দু'দিকে একই মাপের ৪টি কাগজ চাপা দেওয়া হয়। প্রকৃত ডলারের দু'দিকে যে কাগজ থাকে তাতে মুদ্রার রং হালকা করার রাসায়নিক উপাদান মেশানো হয়। প্রথম কাগজ ও দ্বিতীয় কাগজের ভেতর একটি প্রকৃত ডলার গোপনে লুকানো থাকে। এভাবে তৃতীয় ও চতুর্থ কাগজেও আরেকটি ডলার লুকানো থাকে। পরে ২টি করে কাগজের মাঝে প্রকৃত ডলার রেখে গোল করে পেঁচিয়ে একটি যন্ত্রের মধ্যে ঢোকানো হয়। কিছুক্ষণ পর যন্ত্র থেকে বের করে কাগজের প্যাঁচ খুললে কাগজের যে স্থানে রাসায়নিক উপাদান মেশানো থাকে সেখানে ডলারের একটি ছাপ পড়ে। এতে প্রকৃত ডলারের রং একটু ফিকে হয়ে যায়। অন্যদিকে কাগজের ভাঁজের ভেতর লুকানো ২টি ডলার বেরিয়ে আসে। কাগজে লুকানো ডলার দুটির রঙ আগে থেকেই হালকা করা থাকে। এভাবে ১টি ডলার থেকে ২টি জাল ডলার হিসাবে গণ্য করা হয়। র্যাব মহাপরিচালক হাসান মাহমুদ খন্দকার সমকালকে বলেছেন, জাল টাকার বিরুদ্ধে র্যাবের অভিযান চলছে। তিনি বলেন, এটি একটি বিশেষায়িত কাজ। এদের ধরার জন্য পারদর্শিতা লাগে। সে ধরনের পারদর্শী অফিসার দিয়ে কাজ করে যাচ্ছে র্যাব। তিনি বলেন, শুধু অভিযান দিয়ে কাজ হবে না। এর জন্য জনগণের সচেতনতা লাগবে। তিনি টাকা বা ডলার লেনদেনের সময় ভালো করে দেখে নেওয়ার অনুরোধ করেছেন। নোট জালকারীদের প্রোফাইল হচ্ছে : নোট জাল করার সঙ্গে জড়িতদের আলাদা আলাদা প্রোফাইল তৈরির করার সিদ্ধান্ত নেওয়া হয়েছে। পুলিশ সদর দফতরের তদারকিতে এই প্রোফাইল তৈরি হচ্ছে। এর মাধ্যমে নোট জালকারীদের অপরাধের ধরন, যোগাযোগ, চক্রের যোগসাজশ চিহ্নিত করা হবে। এ কাজের জন্য সারাদেশে পুলিশের ১৩টি ইউনিট গঠন করা হয়েছে। একই সঙ্গে পুলিশ সদর দফতরে একটি জাল নোট প্রতিরোধ সেল গঠন করার সিদ্ধান্ত নেওয়া হয়েছে। এ খাতে প্রয়োজনীয় জনবল নিয়োগ ও অন্যান্য অবকাঠামোগত সুবিধা দেওয়া হবে। ব্যাংকে জাল নোটের প্রবেশ রোধে ব্যাংকগুলোকে অধিক সতর্কতামূলক ব্যবস্থা নেওয়ার আহ্বান জানানো হয়েছে। এ ব্যাপারে বাংলাদেশ ব্যাংক বিভিন্ন ব্যাংকের শাখায় হঠাৎ তদন্ত করবে। এ প্রসঙ্গে পুলিশ কমিশনার এ কে এম শহিদুল হক সমকালকে বলেছেন, জাল টাকার বিরুদ্ধে আইন-শৃঙ্খলা বাহিনীর সর্বাত্মক অভিযান চলছে। যেভাবে জাল টাকার বিস্তার ঘটেছে তা এখনও ভয়াবহ নয়। তিনি বলেন, ডিবির পৃথক একটি ইউনিটও রয়েছে টাকা বা ডলার জাতিয়াত চক্রকে ধরার জন্য। এছাড়াও র্যাব ও স্পেশাল ব্রাঞ্চ পৃথকভাবে কাজ করে। অর্থ সংকট : অবিশ্বাস্য হলেও সত্য, জাল নোট বিষয়ে বিভিন্ন জেলায় যে প্রতিরোধ কমিটি রয়েছে, তারা অর্থ সংকটে ভুগছে। ফলে তারা কেন্দ্রীয় ব্যাংকের ঘোষিত লক্ষ্যমাত্রা অনুযায়ী জাল নোটের বিরুদ্ধে প্রচার কার্যক্রম পরিচালনা করতে পারছে না। এতে মাঠ পর্যায়ে জাল নোট প্রতিরোধ কার্যক্রম ব্যাহত হচ্ছে। সাধারণত প্রতিরোধ কমিটির একটি সভার বেশি অন্য কোনো কার্যক্রম হাতে নেওয়া হচ্ছে না। মাঠ পর্যায়ে জাল নোট সংক্রান্ত মামলা নিষ্পত্তির পর রায়ের কপি বাংলাদেশ ব্যাংকে পাঠানোর নিয়ম রয়েছে। কিন্তু দীর্ঘদিন হলেও রায়ের কপি কেন্দ্রীয় ব্যাংকে পাঠানো হচ্ছে না। এ ক্ষেত্রে বিধিবহির্ভূত কিছু খরচের প্রয়োজন হয়। যা কোনো সংস্থা দিতে আগ্রহী নয়। এ পরিপ্রেক্ষিতে সম্প্রতি কেন্দ্রীয় ব্যাংক বাড়তি এই খরচ দিতে সম্মত হয়েছে। এর মাধ্যমে রায়ের কপি সংগ্রহ করা হবে। বাংলাদেশ ব্যাংক ও সোনালী ব্যাংক এ টাকার জোগান দেবে। জাল টাকার কঠোর শাস্তি : টাকা জাল করার সঙ্গে জড়িতদের বিরুদ্ধে কঠোর ব্যবস্থা নিতে প্রচলিত আইন আরও কঠোর করার উদ্যোগ নেওয়া হয়েছে। টাকা বা ডলার জালিয়াত চক্রকে গ্রেফতারের পর আইন-শৃঙ্খলা বাহিনী তাদের বিরুদ্ধে ১৯৭৪ সালের বিশেষ ক্ষমতা আইনের ২৫-এর এ ধারায় মামলা দায়ের করে। এ ধারাটি জামিনযোগ্য নয়। এতে সর্বোচ্চ যাবজ্জীবন কারাদণ্ড হতে পারে। মামলার ধারাটি জামিন অযোগ্য হলেও গ্রেফতারকৃত অধিকাংশ বিদেশি নাগরিক ছাড়া পেয়ে যায়। স্থানীয় যারা জড়িত তারাও পেয়ে যাচ্ছে জামিন। এর কারণ হিসেবে র্যাবের এক কর্মকর্তা বলেন, সংশ্লিষ্ট দেশের দূতাবাস তদবির করে তাকে ছাড়িয়ে নেয়। কিন্তু গ্রেফতারকৃত ব্যক্তি জামিন পাওয়ার পর দেশে না ফিরে এদেশে থেকে আগের মতোই প্রতারণা করে। এ ধরনের দু'একজন ধরাও পড়েছে বলে জানান ওই র্যাব কর্মকর্তা। -সমকাল

=আমরা বিভক্ত থাকলে ভারত সুবিধা নেবে : শেখ হাসিনা = সমকাল প্রতিবেদক: প্রধানমন্ত্রী ও আওয়ামী লীগ সভানেত্রী শেখ হাসিনা টিপাইমুখ বাঁধ নির্মাণ ইস্যুকে জাতীয় সমস্যা হিসেবে উল্লেখ করে বলেছেন, পুরো জাতিকে ঐক্যবদ্ধভাবেই এ সমস্যার সমাধান করতে হবে। তিনি ভারতকে ইঙ্গিত করে বলেন, আমরা বাংলাদেশের মানুষ জাতীয়ভাবে বিভক্ত থাকলে পার্শ্ববর্তী দেশ এ থেকে তাদের স্বার্থ আদায়সহ সুবিধা নেবে। আর আমরা ঐক্যবদ্ধ থাকলে আমাদের স্বার্থ আদায়ের বিষয়ে শতভাগ সাফল্য আসবে। কাদা ছোড়াছুড়ি করলে জাতীয় স্বার্থ আদায়ের ক্ষেত্রে বিঘ্ন সৃষ্টি হবে। প্রধানমন্ত্রী গতকাল তার ধানমণ্ডির রাজনৈতিক কার্যালয়ে দলের জাতীয় সম্মেলন প্রস্তুতি কমিটির বৈঠকে এসব কথা বলেন। শেখ হাসিনার সভাপতিত্বে দীর্ঘ চার ঘণ্টার এ বৈঠক শেষে রাত ১০টায় এক প্রেস ব্রিফিংয়ে দলের মুখপাত্র ও এলজিআরডি মন্ত্রী প্রধানমন্ত্রীর এ মনোভাবের কথা সাংবাদিকদের জানান। শেখ হাসিনার উদ্ধৃতি দিয়ে সৈয়দ আশরাফুল ইসলাম আরও বলেন, 'টিপাইমুখ বাঁধ নিয়ে (আজকের_ শনিবার সংবাদ সম্মেলনে বিরোধীদলীয় নেত্রী ও বিএনপি চেয়ারপারসন খালেদা জিয়া কী বক্তব্য দিয়েছেন তা আমরা এখনও জানি না। তবে যতটুকু শুনেছি তা থেকেই আমাদের বক্তব্য তুলে ধরতে পারি। প্রধানমন্ত্রী শেখ হাসিনাও বৈঠকে একই কথা বলেছেন।' সৈয়দ আশরাফ বলেন, 'আওয়ামী লীগ রক্ত দিয়ে দেশ স্বাধীন করেছে। দেশের স্বার্থের এতটুকু ক্ষুণ্নও হয়, সে ধরনের কোনো পদক্ষেপ আমরা নেব না।' তিনি বলেন, বিএনপির সময়েই প্রথম টিপাইমুখ বাঁধ নির্মাণের কথা উঠলে সে সময়ে তারা একটি কথাও বলেনি। পরে ২০০১ থেকে ২০০৬ সাল পর্যন্ত ক্ষমতায় থাকতেও তৎকালীন প্রধানমন্ত্রী খালেদা জিয়া, পানিসম্পদমন্ত্রী মেজর হাফিজ অথবা বিএনপির পক্ষ থেকে এ নিয়ে কোনো বক্তৃতা-বিবৃতিও দেওয়া হয়নি। এমনকি সংসদেও তারা এ নিয়ে কথা বলেননি। ক্ষমতায় থাকলে ইস্যু নয়, আর ক্ষমতায় না থাকলে ইস্যু এ ধরনের মনোভাব জাতির জন্য ক্ষতিকর। টিপাইমুখ নিয়ে বিএনপির সংবাদ সম্মেলনে বিশেষজ্ঞদের তথ্য-প্রমাণ উপস্থাপনের উল্লেখ করে তিনি বলেন, 'বিশেষজ্ঞদের কথা বলা হচ্ছে। এ ধরনের বহু বিশেষজ্ঞ অতীতেও অনেকবার অনেক তথ্য-উপাত্ত দিয়েছেন। সেগুলো আমাদের কাছেও আছে। আর এভাবে পরস্পর কাদা ছোড়াছুড়ি চললে জাতীয় স্বার্থ আদায়ের ক্ষেত্রে বিঘ্ন সৃষ্টি হবে। প্রধানমন্ত্রীও বলেছেন, জাতি ঐক্যবদ্ধ থাকলেই স্বার্থ আদায়ের ক্ষেত্রে শতভাগ সাফল্য অর্জিত হবে। সৈয়দ আশরাফ জানান, বৈঠকে আওয়ামী লীগ সভানেত্রী টিপাইমুখ বাঁধ বিষয়ে ভারত সরকারের মতামত পুনর্ব্যক্ত করে বলেছেন, বাংলাদেশের ক্ষতি হয় এমন কোনো পদক্ষেপ নয়াদিলি্ল নেবে না। শেখ হাসিনা দলের নেতাদের আশ্বস্ত করেছেন, ন্যাম সম্মেলনে গিয়ে ভারতের প্রধানমন্ত্রী মনমোহন সিংয়ের সঙ্গে তার কথা হয়েছে। মনমোহন সিং টিপাইমুখ বাঁধের বিষয়ে এ মন্তব্য করেন। তিনি আরও জানান, বৈঠকে প্রধানমন্ত্রী দলের নেতাদের বলেছেন, টিপাইমুখ বাঁধ নিয়ে দেশে রাজনীতি করা ঠিক হবে না। এটি হলে ভারত সরকার তার সুযোগ নিতে পারে। বাংলাদেশের মানুষ ঐক্যবদ্ধ থাকলে ভারত সরকার বিষয়টি নিয়ে বাংলাদেশের পক্ষে ইতিবাচক চিন্তাও করতে পারে। -সমকাল

= বিএনপির তথ্য-উপাত্তে যা আছে = বিশেষ সংবাদদাতা: এ অঞ্চলের সবচেয়ে ভূমিকম্পপ্রবণ এলাকায় টিপাইমুখ বাঁধ নির্মাণ করতে যাচ্ছে ভারত। চোরাচাঁদপুর এলাকাটি ভূমিকম্প ও ফাটল সক্রিয় এলাকা। সেখানে বাঁধ নির্মাণ করে পানি মজুদ রাখার কারণেও ভূমিকম্প হতে পারে। কোনো বিশেষজ্ঞ সেখানে বাঁধ নির্মাণের অনুমতি বা পরামর্শ দিতে পারেন না। তাই বাঁধ নির্মাণের আগে দু'দেশের বিশেষজ্ঞদের নিয়ে যৌথ সমীক্ষা চালানোর দাবি জানিয়েছে বিএনপি। ১৯৭৮ সালে আপত্তি জানানো হয়েছিল বলেও দাবি করেছে দলটি।গতকাল শনিবার রাজধানীর শেরাটন হোটেলে জাতীয়তাবাদী দল (বিএনপি) আয়োজিত বাংলাদেশের ভূ-প্রাকৃতিক পরিবেশ ও জনজীবনের ওপর ভারতের প্রস্তাবিত টিপাইমুখ বাঁধের সম্ভাব্য প্রতিক্রিয়ার তথ্য-উপাত্ত উপস্থাপন সংক্রান্ত বিশেষ অনুষ্ঠানে এ দাবি জানানো হয়। সাবেক সচিব প্রকৌশলী আ ন হ আখতার হোসেন অনুষ্ঠানে মূল প্রবন্ধ উপস্থাপন করেন। আ ন হ আখতার বলেন, টিপাইমুখ বাঁধ প্রকল্পটি মণিপুর রাজ্যের চোরাচাঁদপুর জেলার টিপাইমুখ নামক স্থানে বরাক নদীর ওপর নির্মাণ করা হচ্ছে। এটি ভূমিকম্পপ্রবণ এলাকায় পড়েছে। এর ১০০ কিলোমিটার ব্যাসার্ধের মধ্যে ১৫০ বছরে দুটি উচ্চমাত্রার ভূমিকম্পের রেকর্ড রয়েছে। আগামীতেও যে কোনো সময় সেখানে ভূমিকম্প হতে পারে। ভূমিকম্পের মতো প্রাকৃতিক দুর্যোগ বাঁধের ওপর আঘাত করলে সুনামির মতো পরিস্থিতির সৃষ্টি হতে পারে, যার পরিণতি বাংলাদেশকে ভোগ করতে হবে। জলাধারে জমানো পানি তীব্রগতিতে ধেয়ে আসবে ভাটির দিকে। ভাটি অঞ্চলের জীববৈচিত্র্যসহ ঘরবাড়ি ভাসিয়ে নিয়ে যাবে। এছাড়া নদীর গতিপ্রকৃতি পরিবর্তন হয়ে যাওয়ার আশঙ্কাও রয়েছে। ভারতের সুশীল সমাজের প্রতিনিধিরাও এ বাঁধের বিরোধিতা করছেন। তিনি বলেন, জলবিদ্যুৎ কেন্দ্র নির্মাণের জন্য বাঁধ দিয়ে যে জলাধার তৈরি করা হবে, তা বৃষ্টির পানি দিয়ে পূর্ণ করতে কমপক্ষে ১৫ থেকে ২০ মাস সময় লাগবে। এ সময়ের মধ্যে ভাটি এলাকায়, অর্থাৎ বাংলাদেশে খুব বেশি পানি আসবে না। এতে বাংলাদেশের নদীগুলো শুকিয়ে যাওয়ার আশঙ্কা রয়েছে। সাবেক সচিব বলেন, অভিন্ন নদীর বিষয়ে ভারত দ্বৈতনীতি অনুসরণ করছে। তারা পাকিস্তানের সঙ্গে এক ধরনের এবং বাংলাদেশের সঙ্গে অন্য ধরনের আচরণ করছে। আবার নেপাল-ভুটানের সঙ্গে ভিন্ন ধরনের আচরণ করছে। বিদ্যুৎ এবং কৃষি ও শিল্প খাতে পানির চাহিদা পূরণের জন্য তারা অভিন্ন নদীর ওপর বাঁধ এবং ব্যারেজ নির্মাণ করে চলেছে বলে বিএনপির পক্ষ থেকে অভিযোগ করা হয়। তিনি বলেন, ভারত ইতিমধ্যে বিভিন্ন নদীতে ৭৪টি পয়েন্টে বাঁধ নির্মাণ করে জলবিদ্যুৎ কেন্দ্র স্থাপন করেছে। হিমালয় থেকে নেমে আসা নদীগুলোর ওপর ৩৭টি বাঁধ নির্মাণাধীন। এছাড়া তাদের আরও ৩১০টি বাঁধ নির্মাণের পরিকল্পনা রয়েছে। সব ক'টি বাঁধে তারা জলবিদ্যুৎ কেন্দ্র নির্মাণ করবে। ভারত কৃষি, শিল্প এবং অন্যান্য খাতে পানির চাহিদা পূরণের লক্ষ্যে অভিন্ন নদীর পানি প্রত্যাহারের জন্য আন্তঃনদী সংযোগ প্রকল্প হাতে নিয়েছে। এসব ক্ষেত্রে যৌথ নদী কমিশন প্রায় অকার্যকর। তার প্রবন্ধে বলা হয়, অভিন্ন নদীর ওপর এ ধরনের বাঁধ নির্মাণ করার ফলে পরিবেশের ওপর বিরূপ প্রভাব পড়বে। এতে বৈশি্বক উষ্ণতা বেড়ে যাবে, ফলে হিমালয়ের বরফ গলবে দ্রুত। এতে বৃষ্টিপাতের ধরন পাল্টে যাবে। সমুদ্রের উচ্চতা বেড়ে যাবে। নিচু এলাকায় সাগরের লোনা পানি ঢুকবে। ফলে মিঠা পানির জীববৈচিত্র্য নষ্ট হয়ে যাবে। শুধু বাঁধের আশপাশ এলাকা নয়, গোটা বাংলাদেশ এই বিরূপ প্রভাবের শিকার হবে। সাবেক পানিসম্পদমন্ত্রী মেজর (অব.) হাফিজউদ্দিন আহমেদ বলেন, ১৯৭২ সালে যৌথ নদী কমিশনের বৈঠক শুরু হয়। কমিশনের প্রথম বৈঠকে ভারতের প্রতিনিধিরা বলেন, তারা টিপাইমুখে বাঁধ নির্মাণের সম্ভাব্যতা যাচাই করতে যাচ্ছেন। তৎকালীন সরকার বুঝে বা না বুঝে তাদের প্রস্তাবে সম্মতি দিয়েছে। ১৯৭২ থেকে ১৯৭৫ পর্যন্ত যৌথ নদী কমিশনের ১৩টি বৈঠকের প্রতিটিতেই টিপাইমুখ প্রকল্প নিয়ে আলোচনা হয়েছে। সে সময় বাংলাদেশ সরকারের পক্ষ থেকে বলা হয়েছে, টিপাইমুখ প্রকল্প বাংলাদেশের জন্য ক্ষতিকর নয়, বরং এ অঞ্চলের মানুষ উপকৃত হবে। তিনি বলেন, ১৯৭৮ সালে প্রথম এ প্রকল্পের ব্যাপারে আপত্তি জানানো হয়। এরপর থেকে দু'দেশের বিশেষজ্ঞ দিয়ে যৌথ সমীক্ষার প্রস্তাব দেওয়া হচ্ছে; কিন্তু ভারত সম্মত হয়নি। ১৯৯১-৯৬ এবং ২০০১-০৬ পর্যন্ত বিএনপির দুই মেয়াদে টিপাইমুখ প্রকল্প বাস্তবায়ন না করার জন্য ভারত সরকারের কাছে অনুরোধ জানানো হয়েছে। জবাবে ভারত সরকার বলেছে, বাংলাদেশের ক্ষতি হয় এমন কোনো প্রকল্প তারা গ্রহণ করবে না। এবারও বিএনপির চেয়ারপারসন খালেদা জিয়া ভারতের প্রধানমন্ত্রী মনমোহন সিংয়ের কাছে টিপাইমুখ ইস্যুতে চিঠি দিয়েছেন। প্রবন্ধ উপস্থাপন শেষে বিভিন্ন প্রশ্নের জবাব দেন সাবেক স্বাস্থ্যমন্ত্রী অধ্যাপক ড. খন্দকার মোশাররফ হোসেন, সাবেক পানিসম্পদমন্ত্রী মেজর (অব.) হাফিজউদ্দিন আহমেদ, ঢাকা বিশ্ববিদ্যালয়ের সাবেক উপাচার্য অধ্যাপক ড. মনিরুজ্জামান মিঞা, পানি উন্নয়ন বোর্ডের সাবেক মহাপরিচালক শরীফ রফিকুল ইসলাম প্রমুখ। -সমকাল

=নতুন মুদ্রানীতি ঘোষণা আজ = সমকাল প্রতিবেদক: চলতি অর্থবছরের জন্য বাংলাদেশ ব্যাংক আগাম নতুন মুদ্রানীতি ঘোষণা করবে আজ রোববার। কেন্দ্রীয় ব্যাংকের গভর্নর ড. আতিউর রহমান এই মুদ্রানীতি ঘোষণা করবেন। এতে দেশের ভেতরে বিনিয়োগ বাড়ানো, কর্মসংস্থান সৃষ্টি এবং দারিদ্র্য বিমোচনকে প্রধান লক্ষ্য হিসেবে ধরা হবে। একই সঙ্গে নতুন সরকারের নির্বাচনী প্রতিশ্রুতি ও ঘোষিত বাজেটের সঙ্গে এর সমন্বয় রাখা হবে। ওই লক্ষ্য অর্জনে মুদ্রানীতির উপকরণগুলো ব্যবহারের মাধ্যমে বাজারের চাহিদা অনুযায়ী টাকার প্রবাহ বাড়ানো হবে। টাকার একটি বড় অংশই দেওয়া হবে উৎপাদন খাতে। যাতে টাকার বাড়তি প্রবাহ মূল্যস্ফীতির ওপর কোনো নেতিবাচক প্রভাব ফেলতে না পারে। বরং উৎপাদন খাতকে চাঙ্গা করে মূল্যস্ফীতির হার নিয়ন্ত্রণে রাখার চেষ্টা করা হবে। এ লক্ষ্যে কৃষি, শিল্প, ক্ষুদ্র ও মাঝারি শিল্প খাতে ঋণের প্রবাহ বাড়ানোর লক্ষ্যমাত্রা নির্ধারণ করা হয়েছে। সদ্য বিদায়ী অর্থবছরের মে পর্যন্ত দেশে অভ্যন্তরীণ খাতে ঋণপ্রবাহ বেড়েছিল প্রায় ১৪ শতাংশ। এর মধ্যে সরকারি খাতে সাড়ে ১৫ শতাংশের বেশি এবং বেসরকারি খাতে সাড়ে ৮ শতাংশের বেশি ঋণপ্রবাহ বেড়েছিল। চলতি অর্থবছরে এসব খাতে ঋণপ্রবাহ আরও বাড়ানো হবে। তবে সরকারি খাতের চেয়ে বেসরকারি খাতে ঋণপ্রবাহ বেশি বাড়ানোর লক্ষ্যমাত্রা নির্ধারণ করা হয়েছে। -সমকাল